གོར་སྐྱའི་དབྱིབས་ནུ་མ་གཉིས་ཅན་ནམ་དབྱིབས་སྦྲུམ་མ་ཅན་ལ་གཅན་ཚའི་དུས་རྒྱུན་གྱི་འཚོ་བའི་ཁྲོད་དུ་ཁ་རྟེའུ་ཞེས་འབོད་ལ།དེ་ནི་གནས་ཡུལ་འགྲིམས་ནས་ལོ་གཅིག་མ་གཏོགས་འགོར་མེད་པའི་བུ་མོ་ལོ་སར་ལ་རང་ཡུལ་དུ་ལོག་ནས་ཕྱིར་གནས་ཚང་ལ་འགྲོ་བའི་སྐབས་གོར་སྐྱ་ནུ་མ་གཉིས་ཅན་གསུམ་ནས་ལྔ་སླེ་བོ་ནང་དུ་ཁུར་ནས་འགྲོ་བའི་སྲོལ་ཡོད་པ་རེད།དེའི་རྒྱུ་མཚན་ནི་སྤྱིར་བོད་ཀྱི་གཟའ་སྐར་འཕྲོད་སྦྱོར་དུ་ཆ་དང་ཡ་གཉིས་ལས་ཡ་གྲངས་ནི་ཅུང་བཟང་བོར་བརྩིས་ནས་ས་ཆ་ཡར་མར་འགྲོ་བའི་སྲོལ་ཡོད་པ་དང་།ལྷག་པར་དུ་གྲངས་ཀ་གསུམ་ནི་གཅིག་ནས་བཅུའི་ནང་གི་མཆོག་ཏུ་གྱུར་བ་ཞིག་ལ་བརྩིས།གཞན་ཡང་གསུམ་ནི་རིགས་གསུམ་མགོན་པོའམ་དཀོན་མཆོག་གསུམ་པོ་དང་ལྔ་ནི་རྒྱལ་བ་རིགས་ལྔའི་མཚོན་བྱེད་ཡིན་ཟེར་མཁན་ཡང་ཡོད་ལ།ལ་ལས་བུ་དང་བུ་མོའི་གོད་ཁ་གང་བའི་རྟེན་འབྲེལ་མཚོན་བྱེད་དུ་ཡིན་ཟེར།གང་ལྟར་ཡང་དེ་ལྟར་ཁྱེར་བ་ནི་བཀྲ་ཤིས་བའི་དོན་ཡིན་པར་སྙམ།དེར་ཆེ་ཆུང་ལ་གཏན་ཁེལ་མེད་པ་དང་སྤྱིར་བཏང་གི་གོར་སྐྱའི་དབྱིབས་སྒོར་མོ་ཅན་ཚད་ལྡན་དུ་རྩི་བ་ལས་ཅུང་ཆུང་བ་ཞིག་ཡིན།ཡང་གོར་སྐྱའི་དབྱིབས་ནུ་མ་གཉིས་ཅན་གྱི་མཐའ་གཉིས་སུ་ནུ་མ་གཉིས་ཡོད་པ་ནི་བུད་མེད་དག་གི་བྲང་གི་ནུ་མ་གཉིས་ཀྱི་མཚོན་རྟགས་ཡིན་ཟེར་བ་དང་།ཡང་གོར་སྐྱའི་དབྱིབས་ནུ་མ་གཉིས་ཅན་ནི་བྱིས་པ་ཞིག་གི་ལུས་ཀྱི་ཚུགས་ཀ་མཚོན་བྱེད་ཡིན་ཟེར།དེའི་རྒྱུ་མཚན་ནི་ཁ་རྟེའུ་དེ་ལ་ནུ་མ་གཉིས་ཡོད་པའི་གཅིག་ནི་མགོ་ཡི་མཚོན་བྱེད་དང་།གཅིག་ནི་རྐང་བའི་མཚོན་བྱེད་ཡིན།བར་གྱི་གོར་གོར་ནི་གསུས་པའི་མཚོན་བྱེད་ཡིན་པས་བྱིས་པ་བདེ་ལེགས་ངང་བཙའ་བའི་རྟེན་འབྲེལ་མཚོན་བྱེད་ཡིན་པས་དབྱིབས་སྦྲུམ་མ་ཅན་ཟེར་མཁན་ཡང་ཡོད་པ་དང་།གཞན་ཡང་ནུ་མ་གཉིས་ནི་བུ་མོའི་ཡུལ་དང་གནས་ཡུལ་གཉིས་ཏེ།ཁྱིམ་མི་གཉིས་ཀྱི་ཕུན་ཚོགས་བསྐྱེད་ནས་ན་ཚ་མེད་པ་དང་རྒྱུ་ནོར་འཕེལ་བ་སོགས་ཀྱི་རྟེན་འབྲེལ་མཚོན་བྱེད་ཡིན་ཞེས་ཀྱང་ཟེར།